title: Euroopa Parlamendi ja nõukogu direktiiv (EL) 2019/2177, 18. detsember 2019, millega muudetakse direktiivi 2009/138/EÜ kindlustus- ja edasikindlustustegevuse alustamise ja jätkamise kohta (Solventsus II), direktiivi 2014/65/EL finantsinstrumentide turgude kohta ning direktiivi (EL) 2015/849, mis käsitleb finantssüsteemi rahapesu või terrorismi rahastamise eesmärgil kasutamise tõkestamist (EMPs kohaldatav tekst)

text:
                  27.12.2019

                  ET

                  Euroopa Liidu Teataja

                  L 334/155

         EUROOPA PARLAMENDI JA NÕUKOGU DIREKTIIV (EL) 2019/2177,
         18. detsember 2019,
         millega muudetakse direktiivi 2009/138/EÜ kindlustus- ja edasikindlustustegevuse alustamise ja jätkamise kohta (Solventsus II), direktiivi 2014/65/EL finantsinstrumentide turgude kohta ning direktiivi (EL) 2015/849, mis käsitleb finantssüsteemi rahapesu või terrorismi rahastamise eesmärgil kasutamise tõkestamist
         (EMPs kohaldatav tekst)
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 53 lõiget 1 ja artiklit 62,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Keskpanga arvamust (1),
         võttes arvesse Euroopa Majandus- ja Sotsiaalkomitee arvamust (2),
         toimides seadusandliku tavamenetluse kohaselt (3)

         ning arvestades järgmist:

                     (1)

                     Euroopa parlamendi ja nõukogu direktiiviga 2014/65/EL (4) on loodud aruandlusteenuste pakkujate õigusraamistik ja kehtestatud, et kauplemisjärgse aruandluse teenuste osutajal peab olema tunnustatud kauplemisteabearuandluse avalikustaja tegevusluba. Peale selle peab kauplemiskoondteabe pakkuja pakkuma direktiivi 2014/65/EL kohaselt koondatult kauplemisandmeid, mis hõlmavad kõiki nii kapitali- kui ka mittekapitaliinstrumentidega kogu liidus tehtud tehinguid. Direktiiviga 2014/65/EL on tehinguaruandluse kanalid antud pädevate asutuste järelevalve alla ja nõutud, et kolmandal isikul, kes esitab andmeid investeerimisühingute nimel, peab olema tunnustatud aruandlussüsteemi pakkuja tegevusluba.

                     (2)

                     Kauplemisandmete kvaliteet, sealhulgas selliste andmete töötlemise ja esitamise kvaliteet ka andmete piiriülese töötlemise ja esitamise korral on ülioluline, et saavutada Euroopa Parlamendi ja nõukogu määruse (EL) nr 600/2014 (5) põhieesmärk suurendada finantsturgude läbipaistvust. Täpsed kauplemisandmed annavad nende kasutajatele ülevaate kauplemistegevusest kogu liidu finantsturgudel ning pädevad asutused saavad tänu nendele täpset ja põhjalikku teavet asjaomaste tehingute kohta. Võttes arvesse andmekäitluse piiriülesust, andmetega seotud pädevuse koondamisest saadavat kasu – sealhulgas võimalikku mastaabisäästu – ja järelevalvetavade võimaliku lahknevuse negatiivset mõju nii kauplemisandmete kvaliteedile kui ka aruandlusteenuste pakkujate ülesannetele, on seega asjakohane anda aruandlusteenuste pakkujatele tegevuslubade andmise ja nende üle järelevalve tegemise, samuti andmete kogumise pädevus üle pädevatelt asutustelt Euroopa Parlamendi ja nõukogu määrusega (EL) nr 1095/2010 (6) asutatud Euroopa Järelevalveasutusele (Euroopa Väärtpaberiturujärelevalve) (edaspidi „Euroopa Väärtpaberiturujärelevalve“), välja arvatud tunnustatud aruandlussüsteemi pakkujate ja tunnustatud kauplemisteabearuandluse avalikustajate puhul, kelle suhtes kohaldatakse määruse (EL) nr 600/2014 alusel erandit.

                     (3)

                     Et saavutada kõnealuse pädevuse ühtne üleandmine, on asjakohane jätta direktiivist 2014/65/EL välja aruandlusteenuste pakkujate tegevusnõudeid ja pädevate asutuste aruandlusteenuste pakkujatega seotud pädevust käsitlevad sätted ning lisada vastavad sätted määrusesse (EL) nr 600/2014.

                     (4)

                     Aruandlusteenuste pakkujatele, välja arvatud tunnustatud aruandlussüsteemi pakkujatele ja tunnustatud kauplemisteabearuandluse avalikustajatele, kelle suhtes kohaldatakse määruse (EL) nr 600/2014 alusel erandit, tegevuslubade andmise ja nende üle järelevalve tegemise pädevuse üleandmine Euroopa Väärtpaberiturujärelevalvele on kooskõlas Euroopa Väärtpaberiturujärelevalve muude ülesannetega. Täpsemalt toetab andmete kogumise, tegevuslubade andmise ja järelevalve tegemise pädevuse üleandmine pädevatelt asutustelt Euroopa Väärtpaberiturujärelevalvele muid ülesandeid, mida Euroopa Väärtpaberiturujärelevalve määruse (EL) nr 600/2014 alusel täidab, nagu turuseire, Euroopa Väärtpaberiturujärelevalve ajutise sekkumise ja positsioonide juhtimise volitused, samuti kauplemiseelse ja -järgse läbipaistvuse nõuete ühtse järgimise tagamine.

                     (5)

                     Euroopa Parlamendi ja nõukogu direktiiviga 2009/138/EÜ (7) on ette nähtud, et kooskõlas solventsuskapitalinõude riskipõhise käsitlusega on teatavatel juhtudel võimalik, et kindlustus- ja edasikindlustusandjad ning kindlustusgrupid kasutavad solventsuskapitalinõude arvutamiseks standardvalemi asemel sisemudeleid.

                     (6)

                     Direktiiviga 2009/138/EÜ on ette nähtud volatiilsuse kohandamise riigipõhine komponent. Selle tagamiseks, et riigipõhine komponent maandab tõhusalt liiga suuri võlakirja hinnavahesid asjaomases riigis, tuleks riskiga korrigeeritud riigi hinnavahe jaoks kehtestada asjakohane piirmäär riigipõhise komponendi aktiveerimiseks.

                     (7)

                     Pidades silmas suuremat piiriülest tegevust, on vaja tõhustada liidu õiguse ühetaolist kohaldamist piiriülese kindlustustegevuse juhtudel, eelkõige varases etapis. Selleks tuleks tugevdada teabevahetust ja koostööd järelevalveasutuste ning Euroopa Parlamendi ja nõukogu määrusega (EL) nr 1094/2010 (8) asutatud Euroopa Järelevalveasutuse (Euroopa Kindlustus- ja Tööandjapensionide Järelevalve) (edaspidi „Euroopa Kindlustus- ja Tööandjapensionide Järelevalve“) vahel. Eelkõige tuleks näha ette teavitamisnõuded olulise piiriülese kindlustustegevuse korral või kriisiolukorras, samuti koostööplatvormide loomise tingimused, kui kavandatud piiriülene kindlustustegevus on oluline. Piiriülese kindlustustegevuse olulisuse hindamisel tuleks silmas pidada vastuvõtvas liikmesriigis märgitud aastast brutokindlustusmaksete summat võrreldes kindlustusandja iga-aastaste brutokindlustusmaksete kogusummaga, mõju kindlustusvõtja kaitsele vastuvõtvas liikmesriigis ning asjaomase kindlustusandja filiaali või tegevuse mõju vastuvõtva liikmesriigi turule seoses teenuste osutamise vabadusega. Koostööplatvormid on tõhus vahend, et saavutada tihedam ja õigeaegne koostöö järelevalveasutuste vahel ning seeläbi suurendada tarbijakaitset. Tegevuslubade andmist, järelevalvet ja täitmist käsitlevate otsuste vastuvõtmine on ja jääb aga päritoluliikmesriigi järelevalveasutuse pädevusse.

                     (8)

                     Kui piiriülene kindlustustegevus on vastuvõtva liikmesriigi turgu silmas pidades oluline ning see nõuab tihedat koostööd päritoluliikmesriigi ja vastuvõtva liikmesriigi järelevalveasutuste vahel, eeskätt siis, kui kindlustusandja võib sattuda finantsraskustesse, mis võib kahjustada kindlustusvõtjaid ja kolmandaid isikuid, peaks Euroopa Kindlustus- ja Tööandjapensionide Järelevalve looma koostööplatvormid ja neid koordineerima.

                     (9)

                     Et võtta arvesse Euroopa Kindlustus- ja Tööandjapensionide Järelevalve Komitee asendamist Euroopa Kindlustus- ja Tööandjapensionide Järelevalvega, tuleks direktiivist 2009/138/EÜ välja jätta viited Euroopa Kindlustus- ja Tööandjapensionide Järelevalve Komiteele.

                     (10)

                     Pärast Euroopa Parlamendi ja nõukogu määruses (EL) nr 1093/2010 (9) tehtud muudatusi on nimetatud määrusega asutatud Euroopa järelevalveasutusel (Euroopa Pangandusjärelevalve) (edaspidi „Euroopa Pangandusjärelevalve“) uus roll finantssüsteemi rahapesu ja terrorismi rahastamise eesmärgil kasutamise tõkestamisel ning sellest tulenevalt on vaja Euroopa Parlamendi ja nõukogu direktiivi (EL) 2015/849 (10) muuta.

                     (11)

                     Direktiive 2009/138/EÜ, 2014/65/EL ja (EL) 2015/849 tuleks seetõttu vastavalt muuta,

               ON VASTU VÕTNUD KÄESOLEVA DIREKTIIVI:

            Artikkel 1
            Direktiivi 2014/65/EL muutmine
            Direktiivi 2014/65/EL muudetakse järgmiselt.

                        1)

                        Artiklit 1 muudetakse järgmiselt:

                                    a)

                                    lõige 1 asendatakse järgmisega:

                                       „1.   Käesolevat direktiivi kohaldatakse investeerimisühingute, turukorraldajate ja kolmandate riikide selliste äriühingute suhtes, mis osutavad investeerimisteenuseid või tegelevad investeerimistegevusega liidus filiaali asutamise kaudu.“;

                                    b)

                                    lõike 2 punkt d jäetakse välja.

                        2)

                        Artikli 4 lõiget 1 muudetakse järgmiselt:

                                    a)

                                    punktid 36 ja 37 asendatakse järgmisega:

                                                „36)

                                                „juhtorgan” – investeerimisühingu organ või organid, turukorraldaja või määruse (EL) nr 600/2014 artikli 2 lõike 1 punktis 36a määratletud aruandlusteenuste pakkuja, mille liikmed on nimetatud ametisse kooskõlas riigisisese õigusega ja millel on õigus määrata kindlaks üksuse strateegia, eesmärgid ja üldine tegevussuund, ning mis kontrollib ja jälgib juhtimisotsuste tegemist ning millesse kuuluvad üksuse äritegevust tegelikult suunavad isikud.
                                                Kui käesolevas direktiivis osutatakse juhtorganile ning juhtorgani juhtimis- ja järelevalvefunktsioonid on määratud riigisisese õiguse kohaselt eri organitele või ühe organi eri liikmetele, määrab liikmesriik vastutavad organid või juhtorgani vastutavad liikmed kindlaks kooskõlas oma riigisisese õigusega, kui käesolevas direktiivis ei ole sätestatud teisiti;

                                                37)

                                                „kõrgem juhtkond” – füüsilised isikud, kellel on investeerimisühingus täidesaatev funktsioon, turukorraldaja või määruse (EL) nr 600/2014 artikli 2 lõike 1 punktis 36a määratletud aruandlusteenuste pakkuja, ning kes vastutavad üksuse igapäevase juhtimise eest, sealhulgas selliste strateegiliste otsuste elluviimise eest, mis on seotud teenuste osutamise ja toodete tarnimisega klientidele investeerimisühingu ja selle personali poolt, ning kes annavad selle kohta juhtorganile aru;“;

                                    b)

                                    punktid 52, 53, 54, punkti 55 alapunkt c ja punkt 63 jäetakse välja.

                        3)

                        Artiklisse 22 lisatakse järgmine lõik:
                        „Liikmesriigid tagavad, et kui pädevad asutused annavad määruse (EL) nr 600/2014 artikli 2 lõike 1 punktis 34 määratletud tunnustatud kauplemisteabearuandluse avalikustajatele, kellele on tehtud nimetatud määruse artikli 2 lõike 3 kohane erand, või nimetatud määruse artikli 2 lõike 1 punktis 36 määratletud tunnustatud aruandlussüsteemi pakkujatele, kellele on tehtud nimetatud määruse artikli 2 lõike 3 kohane erand, tegevuslube ja teevad nende üle järelevalvet, jälgivad nad asjaomase tunnustatud kauplemisteabearuandluse avalikustaja või tunnustatud aruandlussüsteemi pakkuja tegevust, et hinnata vastavust nimetatud määruses sätestatud tegevustingimustele. Liikmesriigid tagavad, et on võetud asjakohased meetmed, mis võimaldavad pädevatel asutustel saada vajalikku teavet, et hinnata, kuidas tunnustatud kauplemisteabearuandluse avalikustajad ja tunnustatud aruandlussüsteemi pakkujad on kõnealuseid kohustusi täitnud.“

                        4)

                        V jaotis jäetakse välja.

                        5)

                        Artiklit 70 muudetakse järgmiselt:

                                    a)

                                    lõiget 3 muudetakse järgmiselt:

                                                i)

                                                punkti a alapunktid xxxvii–xxxx jäetakse välja;

                                                ii)

                                                punkti b lisatakse järgmine alapunkt:

                                                            „xxa)

                                                            artikli 27f lõiked 1, 2 ja 3, artikli 27g lõiked 1–5 ning artikli 27i lõiked 1–4, kui tunnustatud kauplemisteabearuandluse avalikustajale või tunnustatud aruandlussüsteemi pakkujale on tehtud artikli 2 lõike 3 kohane erand;“;

                                    b)

                                    lõike 4 punktid a ja b asendatakse järgmisega:

                                                „a)

                                                käesoleva direktiivi artikkel 5, artikli 6 lõige 2 või artikkel 34, 35, 39 või 44 või

                                                b)

                                                määruse (EL) nr 600/2014 artikli 7 lõike 1 kolmas lause või nimetatud määruse artikli 11 lõige 1 ning nimetatud määruse artikkel 27b, kui tunnustatud kauplemisteabearuandluse avalikustajale või tunnustatud aruandlussüsteemi pakkujale on tehtud nimetatud määruse artikli 2 lõike 3 kohane erand.“;

                                    c)

                                    lõike 6 punkt c asendatakse järgmisega:

                                                „c)

                                                investeerimisühingu, mitmepoolse kauplemissüsteemi või organiseeritud kauplemissüsteemi korraldamiseks tegevusluba omava turukorraldaja või reguleeritud turu korral tegevusloa kehtetuks tunnistamine või tegevusloa kehtivuse peatamine kooskõlas käesoleva direktiivi artiklitega 8 ja 43 ning kui tunnustatud kauplemisteabearuandluse avalikustajale või tunnustatud aruandlussüsteemi pakkujale on tehtud määruse (EL) nr 600/2014 artikli 2 lõike 3 kohane erand, tegevusloa kehtetuks tunnistamine või kehtivuse peatamine kooskõlas nimetatud määruse artikliga 27e;“.

                        6)

                        Artikli 71 lõige 6 asendatakse järgmisega:

                           „6.   Kui avaldatud kriminaal- või halduskaristus on seotud investeerimisühinguga, turukorraldajaga, krediidiasutusega seoses investeerimisteenuste või -tegevuse või kõrvalteenustega või kolmandate riikide äriühingute filiaalidega, millele on antud tegevusluba kooskõlas käesoleva direktiiviga, või määruse (EL) nr 600/2014 kohaselt tegevusloa saanud tunnustatud kauplemisteabearuandluse avalikustajaga või tunnustatud aruandlussüsteemi pakkujaga, kellele on tehtud nimetatud määruse artikli 2 lõike 3 kohane erand, lisab Euroopa Väärtpaberiturujärelevalve viite avaldatud karistusele asjaomases registris.“

                        7)

                        Artikli 77 lõike 1 esimese lõigu sissejuhatav lause asendatakse järgmisega:

                           „1.   Liikmesriigid sätestavad vähemalt, et kõik isikud, kellele on antud tegevusluba Euroopa Parlamendi ja nõukogu direktiivi 2006/43/EÜ (*1) tähenduses ning kes täidavad investeerimisühingus, reguleeritud turul või tunnustatud kauplemisteabearuandluse avalikustajas või tunnustatud aruandlussüsteemi pakkujas, kes on saanud tegevusloa määruse (EL) nr 600/2014 kohaselt ja kellele on tehtud erand nimetatud määruse artikli 2 lõike 3 kohaselt, direktiivi 2013/34/EL artiklis 34 või direktiivi 2009/65/EÜ artiklis 73 kirjeldatud või muid seadusjärgseid tööülesandeid, on kohustatud kohe teavitama pädevaid asutusi kõigist ülesannete täitmise jooksul neile teatavaks saanud kõnealust kindlustus- või edasikindlustusandjat puudutavatest asjaoludest või otsustest, mis võivad:

                           (*1)  Euroopa Parlamendi ja nõukogu 17. mai 2006. aasta direktiiv 2006/43/EÜ, mis käsitleb raamatupidamise aastaaruannete ja konsolideeritud aruannete kohustuslikku auditit ning millega muudetakse nõukogu direktiive 78/660/EMÜ ja 83/349/EMÜ ning tunnistatakse kehtetuks nõukogu direktiiv 84/253/EMÜ (ELT L 157, 9.6.2006, lk 87).“"

                        8)

                        Artiklit 89 muudetakse järgmiselt:

                                    a)

                                    lõiked 2 ja 3 asendatakse järgmisega:

                                       „2.   Artikli 2 lõikes 3, artikli 4 lõike 1 punkti 2 teises lõigus, artikli 4 lõikes 2, artikli 13 lõikes 1, artikli 16 lõikes 12, artikli 23 lõikes 4, artikli 24 lõikes 13, artikli 25 lõikes 8, artikli 27 lõikes 9, artikli 28 lõikes 3, artikli 30 lõikes 5, artikli 31 lõikes 4, artikli 32 lõikes 4, artikli 33 lõikes 8, artikli 52 lõikes 4, artikli 54 lõikes 4, artikli 58 lõikes 6 ja artikli 79 lõikes 8 osutatud õigus võtta vastu delegeeritud õigusakte antakse komisjonile määramata ajaks alates 2. juulist 2014.

                                       3.   Euroopa Parlament ja nõukogu võivad artikli 2 lõikes 3, artikli 4 lõike 1 punkti 2 teises lõigus, artikli 4 lõikes 2, artikli 13 lõikes 1, artikli 16 lõikes 12, artikli 23 lõikes 4, artikli 24 lõikes 13, artikli 25 lõikes 8, artikli 27 lõikes 9, artikli 28 lõikes 3, artikli 30 lõikes 5, artikli 31 lõikes 4, artikli 32 lõikes 4, artikli 33 lõikes 8, artikli 52 lõikes 4, artikli 54 lõikes 4, artikli 58 lõikes 6 ja artikli 79 lõikes 8 osutatud volituste delegeerimise igal ajal tagasi võtta. Tagasivõtmise otsusega lõpetatakse otsuses nimetatud volituste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses nimetatud hilisemal kuupäeval. See ei mõjuta juba jõustunud delegeeritud õigusaktide kehtivust.“;

                                    b)

                                    lõige 5 asendatakse järgmisega:

                                       „5.   Artikli 2 lõike 3, artikli 4 lõike 1 punkti 2 teise lõigu, artikli 4 lõike 2, artikli 13 lõike 1, artikli 16 lõike 12, artikli 23 lõike 4, artikli 24 lõike 13, artikli 25 lõike 8, artikli 27 lõike 9, artikli 28 lõike 3, artikli 30 lõike 5, artikli 31 lõike 4, artikli 32 lõike 4, artikli 33 lõike 8, artikli 52 lõike 4, artikli 54 lõike 4, artikli 58 lõike 6 ja artikli 79 lõike 8 alusel vastu võetud delegeeritud õigusakt jõustub üksnes juhul, kui Euroopa Parlament ega nõukogu ei ole kolme kuu jooksul pärast õigusakti teatavakstegemist Euroopa Parlamendile ja nõukogule esitanud selle suhtes vastuväidet või kui Euroopa Parlament ja nõukogu on enne selle tähtaja möödumist komisjonile teatanud, et nad ei esita vastuväidet. Euroopa Parlamendi või nõukogu algatusel pikendatakse seda tähtaega kolme kuu võrra.“

                        9)

                        Artikli 90 lõiked 2 ja 3 jäetakse välja.

                        10)

                        Artikli 93 lõike 1 teine lõik asendatakse järgmisega:
                        „Liikmesriigid kohaldavad kõnealuseid sätteid alates 3. jaanuarist 2018.“

                        11)

                        I lisa D jagu jäetakse välja.

            Artikkel 2
            Direktiivi 2009/138/EÜ muutmine
            Direktiivi 2009/138/EÜ muudetakse järgmiselt.

                        1)

                        Artikli 77d lõike 4 esimene lause asendatakse järgmisega:
                        „Iga asjaomase riigi puhul suurendatakse lõikes 3 osutatud riskivabade intressimäärade volatiilsuse kohandamist kõnealuse riigi valuuta jaoks enne 65 % teguri kohaldamist riskiga korrigeeritud riigi hinnavahe ja kahekordse riskiga korrigeeritud valuuta hinnavahe erinevuse võrra, kui see erinevus on positiivne ning riskiga korrigeeritud riigi hinnavahe on suurem kui 85 baaspunkti.“

                        2)

                        Artiklisse 112 lisatakse järgmine lõige:

                           „3a.   Järelevalveasutused teavitavad määruse (EL) nr 1094/2010 artikli 35 lõike 1 kohaselt Euroopa Kindlustus- ja Tööandjapensionide Järelevalvet sisemudeli kasutamise või muutmise taotlustest. Ühe või mitme asjaomase järelevalveasutuse taotluse korral võib Euroopa Kindlustus- ja Tööandjapensionide Järelevalve anda abi taotlenud järelevalveasutus(t)ele tehnilist abi nimetatud määruse artikli 8 lõike 1 punkti b kohaselt taotlusse puutuva otsuse tegemisel.“

                        3)

                        I jaotise VIII peatükki lisatakse järgmine jagu:

                           „2a jagu

                              Teavitamine ja koostööplatvormid

                           Artikkel 152a
                           Teavitamine

                              1.   Kui päritoluliikmesriigi järelevalveasutus kavatseb anda tegevusloa kindlustus- või edasikindlustusandjale, kelle tegevuskavast nähtub, et osa tema tegevusest hakkab põhinema teenuste osutamise vabadusel või asutamisvabadusel teises liikmesriigis, ning kui sellest tegevuskavast nähtub samuti, et asjaomane tegevus on vastuvõtva liikmesriigi turu seisukohast tõenäoliselt oluline, teavitab päritoluliikmesriigi järelevalveasutus sellest Euroopa Kindlustus- ja Tööandjapensionide Järelevalvet ning asjaomase vastuvõtva liikmesriigi järelevalveasutust.

                              2.   Lisaks lõikes 1 osutatud teavitamisele teavitab päritoluliikmesriigi järelevalveasutus Euroopa Kindlustus- ja Tööandjapensionide Järelevalvet ning asjaomase vastuvõtva liikmesriigi järelevalveasutust ka siis, kui ta tuvastab finantsseisundi halvenemise või muud tekkivad riskid, mis tulenevad kindlustus- või edasikindlustusandjast, kelle tegevus põhineb teenuste osutamise vabadusel või asutamisvabadusel ja millel võib olla piiriülene mõju. Vastuvõtva liikmesriigi järelevalveasutus võib teavitada ka asjaomase päritoluliikmesriigi järelevalveasutust, kui tal on tõsine ja põhjendatud mure seoses tarbijakaitsega. Kui kahepoolset lahendust ei ole võimalik leida, võivad järelevalveasutused pöörduda Euroopa Kindlustus- ja Tööandjapensionide Järelevalve poole ning taotleda abi.

                              3.   Lõigetes 1 ja 2 osutatud teated peavad olema piisavalt üksikasjalikud, et võimaldada nõuetekohast hindamist.

                              4.   Lõigetes 1 ja 2 osutatud teated ei piira käesolevas direktiivis sätestatud päritoluliikmesriigi ja vastuvõtva liikmesriigi pädevate asutuste järelevalvealaseid volitusi.

                           Artikkel 152b
                           Koostööplatvormid

                              1.   Euroopa Kindlustus- ja Tööandjapensionide Järelevalve võib kindlustusvõtjatele avalduva negatiivse mõjuga seonduvate põhjendatud kahtluste korral kas omal algatusel või ühe või mitme asjaomase järelevalveasutuse taotluse korral luua koostööplatvormi ja seda koordineerida, et tihendada teabevahetust ja tõhustada koostööd asjaomaste järelevalveasutuste vahel, kui kindlustus- või edasikindlustusandja tegeleb tegevusega, mis põhineb teenuste osutamise vabadusel või asutamisvabadusel või kavatseb sellega tegeleda ning kui

                                          a)

                                          selline tegevus on vastuvõtva liikmesriigi turu seisukohast oluline;

                                          b)

                                          päritoluliikmesriik on artikli 152a lõike 2 alusel andnud teada halvenenud finantsseisundist või muudest tekkivatest riskidest või

                                          c)

                                          küsimusega on artikli 152a lõike 2 alusel pöördutud Euroopa Kindlustus- ja Tööandjapensionide Järelevalve poole.

                              2.   Lõige 1 ei piira asjaomaste järelevalveasutuste õigust luua koostööplatvorm, kui nad kõik selles kokku lepivad.

                              3.   Lõigete 1 ja 2 kohaselt koostööplatvormi loomine ei piira käesolevas direktiivis sätestatud päritoluliikmesriigi ja vastuvõtva liikmesriigi pädevate asutuste järelevalvealaseid volitusi.

                              4.   Ilma et see piiraks määruse (EL) nr 1094/2010 artikli 35 kohaldamist, esitavad asjaomased järelevalveasutused Euroopa Kindlustus- ja Tööandjapensionide Järelevalve taotluse korral aegsasti kogu vajaliku teabe, et võimaldada koostööplatvormi nõuetekohast toimimist.“

                        4)

                        Artiklit 231 muudetakse järgmiselt:

                                    a)

                                    lõike 1 kolmas lõik asendatakse järgmisega:
                                    „Konsolideerimisgrupi järelevalvaja teavitab viivitamata teisi järelevalvekolleegiumi liikmeid, sealhulgas Euroopa Kindlustus- ja Tööandjapensionide Järelevalvet, taotluse saamisest ja edastab neile liikmetele täieliku taotluse, sealhulgas kindlustus- või edasikindlustusandja esitatud dokumentatsiooni. Ühe või mitme asjaomase järelevalveasutuse taotluse korral võib Euroopa Kindlustus- ja Tööandjapensionide Järelevalve anda abi taotlenud järelevalveasutus(t)ele tehnilist abi määruse (EL) nr 1094/2010 artikli 8 lõike 1 punkti b kohaselt taotlusse puutuva otsuse tegemisel.“;

                                    b)

                                    lõike 3 kolmanda lõigu esimene lause asendatakse järgmisega:
                                    „Kui Euroopa Kindlustus- ja Tööandjapensionide Järelevalve ei tee käesoleva lõike teises lõigus osutatud otsust määruse (EL) nr 1094/2010 artikli 19 lõike 3 kohaselt, teeb lõpliku otsuse konsolideerimisgrupi järelevalvaja.“

                        5)

                        Artikli 237 lõike 3 kolmanda lõigu esimene lause asendatakse järgmisega:
                        „Kui Euroopa Kindlustus- ja Tööandjapensionide Järelevalve ei tee käesoleva lõike teises lõigus osutatud otsust määruse (EL) nr 1094/2010 artikli 19 lõike 3 kohaselt, teeb lõpliku otsuse konsolideerimisgrupi järelevalvaja.“

                        6)

                        Artikli 248 lõike 4 kolmas lõik jäetakse välja.

            Artikkel 3
            Direktiivi (EL) 2015/849 muutmine
            Direktiivi (EL) 2015/849 muudetakse järgmiselt.

                        1)

                        Artiklit 6 muudetakse järgmiselt:

                                    a)

                                    lõige 3 asendatakse järgmisega:

                                       „3.   Komisjon teeb lõikes 1 osutatud aruande liikmesriikidele ja kohustatud isikutele kättesaadavaks, et aidata neil tuvastada, mõista, juhtida ja maandada rahapesu ja terrorismi rahastamise riske ja võimaldada muudel sidusrühmadel, sealhulgas liikmesriikide seadusandjatel, Euroopa Parlamendil, Euroopa Parlamendi ja nõukogu määrusega (EL) nr 1093/2010 (*2) asutatud Euroopa Järelevalveasutusel (Euroopa Pangandusjärelevalve) (edaspidi „Euroopa Pangandusjärelevalve”) ja ELi rahapesu andmebüroode esindajatel riske paremini mõista. Aruanded, välja arvatud nende salastatud teavet sisaldavad osad, avalikustatakse hiljemalt kuus kuud pärast nende liikmesriikidele kättesaadavaks tegemist.

                                       (*2)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).“;"

                                    b)

                                    lõike 5 teine lause asendatakse järgmisega:
                                    „Seejärel esitab Euroopa Pangandusjärelevalve arvamuse iga kahe aasta tagant.“

                        2)

                        Artiklit 7 muudetakse järgmiselt:

                                    a)

                                    lõike 2 teine lause asendatakse järgmisega:
                                    „Kõnealuse ametiasutuse andmed või kõnealuse korra kirjeldus edastatakse komisjonile, Euroopa Pangandusjärelevalvele ja teistele liikmesriikidele.“;

                                    b)

                                    lõike 5 esimene lause asendatakse järgmisega:

                                       „5.   Liikmesriigid teevad oma riskihinnangu tulemused, sealhulgas riskihinnangu ajakohastamise tulemused, kättesaadavaks komisjonile, Euroopa Pangandusjärelevalvele ja teistele liikmesriikidele.“

                        3)

                        Artikli 17 esimene lause asendatakse järgmisega:
                        „Euroopa järelevalveasutused annavad 26. juuniks 2017 vastavalt määruse (EL) nr 1093/2010 artiklile 16 pädevate asutuste ning krediidiasutuste ja finantseerimisasutuste jaoks välja suunised riskitegurite kohta, mida tuleb võtta arvesse, ja meetmete kohta, mida tuleb võtta juhul, kui kliendi suhtes on asjakohane rakendada lihtsustatud hoolsusmeetmeid. Alates 1. jaanuarist 2020 annab sellised suunised asjakohasel juhul välja Euroopa Pangandusjärelevalve.“

                        4)

                        Artikli 18 lõike 4 esimene lause asendatakse järgmisega:

                           „4.   Euroopa järelevalveasutused annavad 26. juuniks 2017 vastavalt määruse (EL) nr 1093/2010 artiklile 16 pädevate asutuste ning krediidiasutuste ja finantseerimisasutuste jaoks välja suunised riskitegurite kohta, mida tuleb võtta arvesse, ja meetmete kohta, mida tuleb võtta juhul, kui kliendi suhtes on asjakohane rakendada tugevdatud hoolsusmeetmeid. Alates 1. jaanuarist 2020 annab sellised suunised asjakohasel juhul välja Euroopa Pangandusjärelevalve.“

                        5)

                        Artikli 41 lõige 1 asendatakse järgmisega:

                           „1.   Käesoleva direktiivi raames toimuvale isikuandmete töötlemisele kohaldatakse Euroopa Parlamendi ja nõukogu määruseid (EL) 2016/679 (*3) ja (EL) 2018/1725 (*4).

                           (*3)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1)."

                           (*4)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).“"

                        6)

                        Artiklit 45 muudetakse järgmiselt:

                                    a)

                                    lõige 4 asendatakse järgmisega:

                                       „4.   Liikmesriigid ja Euroopa Pangandusjärelevalve teavitavad üksteist juhtudest, mil kolmanda riigi õigus ei võimalda rakendada lõike 1 kohaseid põhimõtteid ja protseduure. Neil juhtudel võib lahenduse leidmiseks võtta kooskõlastatud meetmeid. Hinnates seda, milline kolmas riik ei võimalda rakendada lõike 1 kohaseid põhimõtteid ja protseduure, võtavad liikmesriigid ja Euroopa Pangandusjärelevalve arvesse õiguslikke piiranguid, mis võivad takistada nende põhimõtete ja protseduuride nõuetekohast rakendamist, sealhulgas saladuse hoidmine, andmekaitse ja muud teabevahetuse piirangud, mis võivad asjasse puutuda.“;

                                    b)

                                    lõige 6 asendatakse järgmisega:

                                       „6.   Euroopa Pangandusjärelevalve töötab välja regulatiivsete tehniliste standardite eelnõu, milles täpsustatakse lõikes 5 osutatud täiendavate meetmete laad ning miinimummeetmed, mida krediidiasutused ja finantseerimisasutused peavad võtma, kui kolmanda riigi õigus ei võimalda rakendada lõigete 1 ja 3 kohaseid meetmeid.
                                       Euroopa Pangandusjärelevalve esitab esimeses lõigus osutatud regulatiivsete tehniliste standardite eelnõu komisjonile 26. detsembriks 2016.“;

                                    c)

                                    lõige 10 asendatakse järgmisega:

                                       „10.   Euroopa Pangandusjärelevalve töötab välja regulatiivsete tehniliste standardite eelnõu kriteeriumite kohta, mille alusel määratakse kindlaks asjaolud, mille korral on asjakohane määrata lõike 9 kohaselt keskne kontaktpunkt, samuti sellise kontaktpunkti ülesanded.
                                       Euroopa Pangandusjärelevalve esitab esimeses lõigus osutatud regulatiivsete tehniliste standardite eelnõu komisjonile 26. juuniks 2017.“

                        7)

                        Artiklit 48 muudetakse järgmiselt:

                                    a)

                                    lõike 1a teise lõigu kolmas lause asendatakse järgmisega:
                                    „Liikmesriikide finantsjärelevalveasutused on ka Euroopa Pangandusjärelevalve kontaktpunktiks.“;

                                    b)

                                    lõikes 10 asendatakse esimene lause järgmisega:

                                       „10.   Euroopa järelevalveasutused annavad 26. juuniks 2017 vastavalt määruse (EL) nr 1093/2010 artiklile 16 pädevate asutuste jaoks välja suunised järelevalve suhtes kohaldatava riskipõhise lähenemisviisi omaduste kohta ja meetmete kohta, mida tuleb võtta riskitundlikkusest lähtuva järelevalve teostamisel. Alates 1. jaanuarist 2020 annab sellised suunised asjakohasel juhul välja Euroopa Pangandusjärelevalve.“

                        8)

                        VI peatüki 3. jao II alajao pealkiri asendatakse järgmisega:
                        „Koostöö Euroopa Pangandusjärelevalvega“.

                        9)

                        Artikkel 50 asendatakse järgmisega:

                           „Artikkel 50
                           Pädevad asutused esitavad Euroopa Pangandusjärelevalvele kogu teabe, mida tal on vaja käesolevast direktiivist tulenevate ülesannete täitmiseks.“

                        10)

                        Artiklit 62 muudetakse järgmiselt:

                                    a)

                                    lõige 1 asendatakse järgmisega:

                                       „1.   Liikmesriigid tagavad, et nende pädevad asutused teavitavad Euroopa Pangandusjärelevalvet kõigist artiklite 58 ja 59 kohaselt krediidiasutustele ja finantseerimisasutustele määratud halduskaristustest ja nende suhtes võetud haldusmeetmetest, sealhulgas nendega seotud kõigist edasikaebustest ja nende tulemustest.“;

                                    b)

                                    lõige 3 asendatakse järgmisega:

                                       „3.   Euroopa Pangandusjärelevalve haldab veebilehte, millel ta esitab lingi igale pädevate asutuste poolt avaldatud halduskaristusele ja -meetmele, mis on artikli 60 kohaselt krediidiasutustele ja finantseerimisasutustele määratud või nende suhtes võetud, ning märgib ära ajavahemiku, mille vältel halduskaristused ja -meetmed jäävad avaldatuks konkreetses liikmesriigis.“

            Artikkel 4
            Ülevõtmine

               1.   Liikmesriigid võtavad käesoleva direktiivi täitmiseks vajalikud õigus- ja haldusnormid vastu ja avaldavad need hiljemalt 30. juuniks 2021. Liikmesriigid edastavad komisjonile viivitamata käesoleva direktiiviga reguleeritavas valdkonnas nende poolt vastu võetud põhiliste riigisiseste õigusnormide teksti.

               2.   Liikmesriigid võtavad vastu ja avaldavad käesoleva direktiivi artikli 2 punkti 1 täitmiseks vajalikud õigus- ja haldusnormid hiljemalt 30. juuniks 2020. Liikmesriigid edastavad komisjonile viivitamata käesoleva direktiiviga reguleeritavas valdkonnas nende poolt vastu võetud põhiliste riigisiseste õigusnormide teksti.

               3.   Liikmesriigid kohaldavad meetmeid seoses artikliga 1 alates 1. jaanuarist 2022 ning seoses artiklitega 2 ja 3 alates 30. juunist 2021. Liikmesriigid kohaldavad artikli 2 punktiga 1 seotud meetmeid hiljemalt 1. juuliks 2020.

               4.   Kui liikmesriigid lõigetes 1 ja 2 osutatud normid vastu võtavad, lisavad nad nende ametlikul avaldamisel nendesse või nende juurde viite käesolevale direktiivile. Sellise viitamise viisi näevad ette liikmesriigid.

            Artikkel 5
            Jõustumine
            Käesolev direktiiv jõustub kolmandal päeval pärast selle avaldamist Euroopa Liidu Teatajas.

            Artikkel 6
            Adressaadid
            Käesolev direktiiv on adresseeritud liikmesriikidele.

            Strasbourg, 18. detsember 2019

                  Euroopa Parlamendi nimel

                  president

               D. M. SASSOLI

                  Nõukogu nimel

                  eesistuja

               T. TUPPURAINEN

            (1)  ELT C 251, 18.7.2018, lk 2.

            (2)  ELT C 227, 28.6.2018, lk 63.

            (3)  Euroopa Parlamendi 16. aprilli 2019. aasta seisukoht (Euroopa Liidu Teatajas seni avaldamata) ja nõukogu 2. detsembri 2019. aasta otsus.

            (4)  Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL (ELT L 173, 12.6.2014, lk 349).

            (5)  Euroopa Parlamendi ja nõukogu 15. mai 2014. aasta määrus (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012 (ELT L 173, 12.6.2014, lk 84).

            (6)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).

            (7)  Euroopa Parlamendi ja nõukogu 25. novembri 2009. aasta direktiiv 2009/138/EÜ kindlustus- ja edasikindlustustegevuse alustamise ja jätkamise kohta (Solventsus II) (ELT L 335, 17.12.2009, lk 1).

            (8)  Euroopa Parlamendi ja nõukogu 24. novembri 2010. aasta määrus (EL) nr 1094/2010, millega asutatakse Euroopa Järelevalveasutus (Euroopa Kindlustus- ja Tööandjapensionide Järelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/79/EÜ (ELT L 331, 15.12.2010, lk 48).

            (9)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).

            (10)  Euroopa Parlamendi ja nõukogu 20. mai 2015. aasta direktiiv (EL) 2015/849, mis käsitleb finantssüsteemi rahapesu või terrorismi rahastamise eesmärgil kasutamise tõkestamist ning millega muudetakse Euroopa Parlamendi ja nõukogu määrust (EL) nr 648/2012 ja tunnistatakse kehtetuks Euroopa Parlamendi ja nõukogu direktiiv 2005/60/EÜ ja komisjoni direktiiv 2006/70/EÜ (ELT L 141, 5.6.2015, lk 73).


title: Komisjoni Rakendusdirektiiv (EL) 2019/1985, 28. november 2019, millega muudetakse direktiive 2003/90/EÜ ja 2003/91/EÜ, millega kehtestatakse rakendusmeetmed vastavalt nõukogu direktiivi 2002/53/EÜ artikli 7 ja nõukogu direktiivi 2002/55/EÜ artikli 7 kohaldamiseks seoses teatavate põllumajandustaimesortide ja köögiviljasortide kontrollimisel minimaalselt hõlmatavate tunnuste ja kontrollimise miinimumtingimustega (EMPs kohaldatav tekst)

text:
                  29.11.2019

                  ET

                  Euroopa Liidu Teataja

                  L 308/86

         KOMISJONI RAKENDUSDIREKTIIV (EL) 2019/1985,
         28. november 2019,
         millega muudetakse direktiive 2003/90/EÜ ja 2003/91/EÜ, millega kehtestatakse rakendusmeetmed vastavalt nõukogu direktiivi 2002/53/EÜ artikli 7 ja nõukogu direktiivi 2002/55/EÜ artikli 7 kohaldamiseks seoses teatavate põllumajandustaimesortide ja köögiviljasortide kontrollimisel minimaalselt hõlmatavate tunnuste ja kontrollimise miinimumtingimustega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 13. juuni 2002. aasta direktiivi 2002/53/EÜ ühise põllumajandustaimesortide kataloogi kohta, (1) eriti selle artikli 7 lõike 2 punkte a ja b,
         võttes arvesse nõukogu 13. juuni 2002. aasta direktiivi 2002/55/EÜ köögiviljaseemne turustamise kohta, (2) eriti selle artikli 7 lõike 2 punkte a ja b,
         ning arvestades järgmist:

                     (1)

                     Komisjoni direktiivid 2003/90/EÜ (3) ja 2003/91/EÜ (4) on vastu võetud selleks, et tagada liikmesriikide ametlikesse kataloogidesse lisatavate sortide vastavus Ühenduse Sordiameti (CPVO) koostatud protokollidele mitmesuguste liikide kontrollimisel minimaalselt hõlmatavate tunnuste ja sortide kontrollimise miinimumtingimuste osas (juhul kui sellised protokollid on vastu võetud). CPVO protokollidega hõlmamata liikide puhul on kõnealuste direktiividega ette nähtud kohaldada Rahvusvahelise Uute Taimesortide Kaitse Liidu (UPOV) suuniseid.

                     (2)

                     Alates direktiivide 2003/90/EÜ ja 2003/91/EÜ viimasest muutmisest komisjoni rakendusdirektiiviga (EL) 2019/114 (5) on CPVO võtnud vastu täiendavaid protokolle ja ajakohastanud kehtivaid protokolle.

                     (3)

                     Seepärast tuleks direktiive 2003/90/EÜ ja 2003/91/EÜ vastavalt muuta.

                     (4)

                     Käesoleva direktiiviga ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA DIREKTIIVI:

            Artikkel 1
            Direktiivi 2003/90/EÜ I ja II lisa asendatakse käesoleva direktiivi lisa A osaga.

            Artikkel 2
            Direktiivi 2003/91/EÜ lisad asendatakse käesoleva direktiivi lisa B osaga.

            Artikkel 3
            Enne 1. juunit 2020 alustatud kontrollimiste puhul võivad liikmesriigid kohaldada direktiive 2003/90/EÜ ja 2003/91/EÜ sel kujul, nagu neid kohaldati enne muutmist käesoleva direktiiviga.

            Artikkel 4
            Liikmesriigid võtavad käesoleva direktiivi järgimiseks vajalikud õigus- ja haldusnormid vastu ja avaldavad need hiljemalt 31. maiks 2020. Nad edastavad kõnealuste õigus- ja haldusnormide teksti viivitamata komisjonile.
            Nad kohaldavad neid norme alates 1. juunist 2020.
            Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

            Artikkel 5
            Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

            Artikkel 6
            Käesolev direktiiv on adresseeritud liikmesriikidele.

            Brüssel, 28. november 2019

                  Komisjoni nimel

                  president

               Jean-Claude JUNCKER

            (1)  EÜT L 193, 20.7.2002, lk 1.

            (2)  EÜT L 193, 20.7.2002, lk 33.

            (3)  Komisjoni 6. oktoobri 2003. aasta direktiiv 2003/90/EÜ, millega kehtestatakse rakendusmeetmed nõukogu direktiivi 2002/53/EÜ artikli 7 kohaldamiseks teatavate põllumajandustaimesortide kontrollimisel minimaalselt hõlmatavate tunnuste ja kontrollimise miinimumtingimuste osas (ELT L 254, 8.10.2003, lk 7).

            (4)  Komisjoni 6. oktoobri 2003. aasta direktiiv 2003/91/EÜ, millega kehtestatakse rakendusmeetmed nõukogu direktiivi 2002/55/EÜ artikli 7 kohaldamiseks teatavate köögiviljasortide kontrollimisel minimaalselt hõlmatavate tunnuste ja kontrollimise miinimumtingimuste osas (ELT L 254, 8.10.2003, lk 11).

            (5)  Komisjoni 24. jaanuari 2019. aasta rakendusdirektiiv (EL) 2019/114, millega muudetakse direktiive 2003/90/EÜ ja 2003/91/EÜ, millega kehtestatakse rakendusmeetmed vastavalt nõukogu direktiivi 2002/53/EÜ artikli 7 ja nõukogu direktiivi 2002/55/EÜ artikli 7 kohaldamiseks seoses teatavate põllumajandustaimesortide ja köögiviljasortide kontrollimisel minimaalselt hõlmatavate tunnuste ja kontrollimise miinimumtingimustega (ELT L 23, 25.1.2019, lk 35).

            LISA

               A OSA

                     „I LISA
                     Artikli 1 lõike 2 punktis a osutatud selliste liikide loetelu, mis peavad vastama Ühenduse Sordiameti (CPVO) tehnilistele protokollidele (1)

                                    Teaduslik nimetus

                                    Tavanimetus

                                    Ühenduse Sordiameti protokoll

                                    Festuca arundinacea Schreb.

                                 Roog-aruhein

                                 TP 39/1, 1.10.2015.

                                    Festuca filiformis Pourr.

                                 Niitjas aruhein (ahtalehine aruhein)

                                 TP 67/1, 23.6.2011.

                                    Festuca ovina L.

                                 Lamba-aruhein

                                 TP 67/1, 23.6.2011.

                                    Festuca pratensis Huds.

                                 Harilik aruhein

                                 TP 39/1, 1.10.2015.

                                    Festuca rubra L.

                                 Punane aruhein

                                 TP 67/1, 23.6.2011.

                                    Festuca trachyphylla (Hack.) Krajina

                                 Kink-aruhein

                                 TP 67/1, 23.6.2011.

                                    Lolium multiflorum Lam.

                                 Itaalia raihein

                                 TP 4/2, 19.3.2019.

                                    Lolium perenne L.

                                 Karjamaa-raihein

                                 TP 4/2, 19.3.2019.

                                    Lolium×hybridum Hausskn.

                                 Hübriidraihein

                                 TP 4/2, 19.3.2019.

                                    Pisum sativum L. (partim)

                                 Põldhernes

                                 TP 7/2 rev. 2, 15.3.2017.

                                    Poa pratensis L.

                                 Aasnurmikas

                                 TP 33/1, 15.3.2017.

                                    Vicia faba L.

                                 Põlduba

                                 TP 8/1, 19.3.2019.

                                    Vicia sativa L.

                                 Suvivikk

                                 TP 32/1, 19.4.2016.

                                    Brassica napus L. var. napobrassica (L.) Rchb.

                                 Kaalikas

                                 TP 89/1, 11.3.2015.

                                    Raphanus sativus L. var. oleiformis Pers.

                                 Õlirõigas

                                 TP 178/1, 15.3.2017.

                                    Brassica napus L. (partim)

                                 Raps

                                 TP 36/2, 16.11.2011.

                                    Cannabis sativa L.

                                 Harilik kanep

                                 TP 276/1, Partial rev., 21.3.2018

                                    Glycine max (L.) Merr.

                                 Põldsoja

                                 TP 80/1, 15.3.2017.

                                    Gossypium spp.

                                 Puuvillapõõsas

                                 TP 88/1, 19.4.2016.

                                    Helianthus annuus L.

                                 Harilik päevalill

                                 TP 81/1, 31.10.2002.

                                    Linum usitatissimum L.

                                 Harilik lina

                                 TP 57/2, 19.3.2014.

                                    Sinapis alba L.

                                 Valge sinep

                                 TP 179/1, 15.3.2017.

                                    Avena nuda L.

                                 Paljas kaer

                                 TP 20/2, 1.10.2015.

                                    Avena sativa L. (sh A. byzantina K. Koch)

                                 Harilik kaer (sh bütsantsi kaer)

                                 TP 20/2, 1.10.2015.

                                    Hordeum vulgare L.

                                 Harilik oder

                                 TP 19/5, 19.3.2019.

                                    Oryza sativa L.

                                 Harilik riis

                                 TP 16/3, 1.10.2015.

                                    Secale cereale L.

                                 Harilik rukis

                                 TP 58/1, 31.10.2002.

                                    Sorghum bicolor (L.) Moench

                                 Harilik sorgo

                                 TP 122/1, 19.3.2019.

                                    Sorghum sudanense (Piper) Stapf.

                                 Sudaani sorgo

                                 TP 122/1, 19.3.2019.

                                    Sorghum bicolor (L.) Moench ×Sorghum sudanense (Piper) Stapf

                                 Liikide Sorghum bicolor ja Sorghum sudanense ristamise tulemusel saadud hübriidid

                                 TP 122/1, 19.3.2019.

                                    × Triticosecale Wittm. ex A. Camus

                                 Perekonda Triticum kuuluva liigi ja perekonda Secale kuuluva liigi ristamisel saadud hübriidid

                                 TP 121/2 rev. 1, 16.2.2011.

                                    Triticum aestivum L.

                                 Harilik nisu

                                 TP 3/5, 19.3.2019.

                                    Triticum durum Desf.

                                 Kõva nisu

                                 TP 120/3, 19.3.2014.

                                    Zea mays L. (partim)

                                 Harilik mais

                                 TP 2/3, 11.3.2010.

                                    Solanum tuberosum L.

                                 Harilik kartul

                                 TP 23/3, 15.3.2017.

                     II LISA
                     Artikli 1 lõike 2 punktis b osutatud selliste liikide loetelu, mis peavad vastama Rahvusvahelise Uute Taimesortide Kaitse Liidu (UPOV) kontrollisuunistele (1)

                                    Teaduslik nimetus

                                    Tavanimetus

                                    UPOVi suunis

                                    Beta vulgaris L.

                                 Harilik peet

                                 TG 150/3, 4.11.1994.

                                    Agrostis canina L.

                                 Soo-kastehein

                                 TG 30/6, 12.10.1990.

                                    Agrostis gigantea Roth

                                 Suur kastehein

                                 TG 30/6, 12.10.1990.

                                    Agrostis stolonifera L.

                                 Valge kastehein

                                 TG 30/6, 12.10.1990.

                                    Agrostis capillaris L.

                                 Harilik kastehein

                                 TG 30/6, 12.10.1990.

                                    Bromus catharticus Vahl

                                 Lapik luste

                                 TG/180/3, 4.4.2001.

                                    Bromus sitchensis Trin.

                                 Alaska luste

                                 TG/180/3, 4.4.2001.

                                    Dactylis glomerata L.

                                 Harilik kerahein

                                 TG 31/8, 17.4.2002.

                                    × Festulolium Asch. et Graebn.

                                 Perekonda Festuca kuuluva liigi ja perekonda Lolium kuuluva liigi ristamisel saadud hübriidid

                                 TG/243/1, 9.4.2008.

                                    Phleum nodosum L.

                                 Mugultimut

                                 TG/34/6, 7.11.1984.

                                    Phleum pratense L.

                                 Põldtimut

                                 TG/34/6, 7.11.1984.

                                    Lotus corniculatus L.

                                 Harilik nõiahammas

                                 TG 193/1, 9.4.2008.

                                    Lupinus albus L.

                                 Valge lupiin

                                 TG/66/4, 31.3.2004.

                                    Lupinus angustifolius L.

                                 Ahtalehine lupiin

                                 TG/66/4, 31.3.2004.

                                    Lupinus luteus L.

                                 Kollane lupiin

                                 TG/66/4, 31.3.2004.

                                    Medicago doliata Carmign.

                                 Liik lutserni perekonnast

                                 TG 228/1, 5.4.2006.

                                    Medicago italica (Mill.) Fiori

                                 Liik lutserni perekonnast

                                 TG 228/1, 5.4.2006.

                                    Medicago littoralis Rohde ex Loisel.

                                 Liik lutserni perekonnast

                                 TG 228/1, 5.4.2006.

                                    Medicago lupulina L.

                                 Humallutsern

                                 TG 228/1, 5.4.2006.

                                    Medicago murex Willd.

                                 Liik lutserni perekonnast

                                 TG 228/1, 5.4.2006.

                                    Medicago polymorpha L.

                                 Võrkviljaline lutsern

                                 TG 228/1, 5.4.2006.

                                    Medicago rugosa Desr.

                                 Liik lutserni perekonnast

                                 TG 228/1, 5.4.2006.

                                    Medicago sativa L.

                                 Harilik lutsern

                                 TG/6/5, 6.4.2005.

                                    Medicago scutellata (L.) Mill.

                                 Liik lutserni perekonnast

                                 TG 228/1, 5.4.2006.

                                    Medicago truncatula Gaertn.

                                 Liik lutserni perekonnast

                                 TG 228/1, 5.4.2006.

                                    Medicago×varia T. Martyn

                                 Hübriidlutsern

                                 TG/6/5, 6.4.2005.

                                    Trifolium pratense L.

                                 Aasristik

                                 TG/5/7, 4.4.2001.

                                    Trifolium repens L.

                                 Valge ristik

                                 TG/38/7, 9.4.2003.

                                    Phacelia tanacetifolia Benth.

                                 Harilik keerispea

                                 TG 319/1, 5.4.2017.

                                    Arachis hypogaea L.

                                 Harilik maapähkel

                                 TG/93/4, 9.4.2014.

                                    Brassica rapa L. var. silvestris (Lam.) Briggs

                                 Põld-kapsasrohi (naerishein)

                                 TG 185/3, 17.4.2002.

                                    Carthamus tinctorius L.

                                 Värvisafloor

                                 TG 134/3, 12.10.1990.

                                    Papaver somniferum L.

                                 Unimagun

                                 TG/166/4, 9.4.2014

               B OSA

                     „I LISA
                     Artikli 1 lõike 2 punktis a osutatud selliste liikide loetelu, mis peavad vastama Ühenduse Sordiameti (CPVO) tehnilistele protokollidele (1)

                                    Teaduslik nimetus

                                    Tavanimetus

                                    Ühenduse Sordiameti protokoll

                                    Allium cepa L. (Cepa rühm)

                                 Harilik sibul, värtensibul

                                 TP 46/2, 1.4.2009.

                                    Allium cepa L. (Aggregatum rühm)

                                 Pesasibul

                                 TP 46/2, 1.4.2009.

                                    Allium fistulosum L.

                                 Talisibul

                                 TP 161/1, 11.3.2010.

                                    Allium porrum L.

                                 Porrulauk

                                 TP 85/2, 1.4.2009.

                                    Allium sativum L.

                                 Küüslauk

                                 TP 162/1, 25.3.2004.

                                    Allium schoenoprasum L.

                                 Murulauk

                                 TP 198/2, 11.3.2015.

                                    Apium graveolens L.

                                 Aedseller

                                 TP 82/1, 13.3.2008.

                                    Apium graveolens L.

                                 Juurseller

                                 TP 74/1, 13.3.2008.

                                    Asparagus officinalis L.

                                 Harliki aspar ehk spargel

                                 TP 130/2, 16.2.2011.

                                    Beta vulgaris L.

                                 Harilik peet, sh peet Cheltenham

                                 TP 60/1, 1.4.2009.

                                    Beta vulgaris L.

                                 Lehtpeet ehk mangold

                                 TP 106/1, 11.3.2015.

                                    Brassica oleracea L.

                                 Kähar lehtkapsas

                                 TP 90/1, 16.2.2011.

                                    Brassica oleracea L.

                                 Lillkapsas

                                 TP 45/2 rev. 2, 21.3.2018.

                                    Brassica oleracea L.

                                 Spargelkapsas ehk brokoli

                                 TP 151/2 rev., 15.3.2017

                                    Brassica oleracea L.

                                 Rooskapsas

                                 TP 54/2 rev., 15.3.2017

                                    Brassica oleracea L.

                                 Nuikapsas

                                 TP 65/1 rev., 15.3.2017

                                    Brassica oleracea L.

                                 Kähar peakapsas, valge peakapsas ja punane peakapsas

                                 TP 48/3 rev., 15.3.2017

                                    Brassica rapa L.

                                 Pekingi kapsas

                                 TP 105/1, 13.3.2008.

                                    Capsicum annuum L.

                                 Harilik paprika

                                 TP 76/2 rev., 15.3.2017

                                    Cichorium endivia L.

                                 Endiiviasigur

                                 TP 118/3, 19.3.2014.

                                    Cichorium intybus L.

                                 Tööstuslik sigur

                                 TP 172/2, 1.12.2005.

                                    Cichorium intybus L.

                                 Harilik sigur

                                 TP 154/1 rev., 19.3.2019

                                    Cichorium intybus L.

                                 Salatsigur

                                 TP 173/2, 21.3.2018.

                                    Citrullus lanatus (Thunb.) Matsum. et Nakai

                                 Harilik arbuus

                                 TP 142/2, 19.3.2014.

                                    Cucumis melo L.

                                 Melon

                                 TP 104/2, 21.3.2007.

                                    Cucumis sativus L.

                                 Harilik kurk

                                 TP 61/2 rev. 2, 19.3.2019.

                                    Cucurbita maxima Duchesne

                                 Suureviljaline kõrvits

                                 TP 155/1, 11.3.2015.

                                    Cucurbita pepo L.

                                 Harilik kõrvits

                                 TP 119/1 rev., 19.3.2014

                                    Cynara cardunculus L.

                                 Hispaania artišokk ja kardi

                                 TP 184/2, 27.2.2013.

                                    Daucus carota L.

                                 Metsporgand

                                 TP 49/3, 13.3.2008.

                                    Foeniculum vulgare Mill.

                                 Harilik apteegitill (fenkol)

                                 TP 183/1, 25.3.2004.

                                    Lactuca sativa L.

                                 Aedsalat

                                 TP 13/6 rev., 15.2.2019

                                    Solanum lycopersicum L.

                                 Harilik tomat

                                 TP 44/4 rev. 3, 21.3.2018.

                                    Petroselinum crispum (Mill.) Nyman ex A. W. Hill

                                 Aedpetersell

                                 TP 136/1, 21.3.2007.

                                    Phaseolus coccineus L.

                                 Õisuba

                                 TP 9/1, 21.3.2007.

                                    Phaseolus vulgaris L.

                                 Harilik aeduba

                                 TP 12/4, 27.2.2013.

                                    Pisum sativum L. (partim)

                                 Kortsteraline hernes, siledateraline hernes ja suhkruhernes

                                 TP 7/2 rev. 2, 15.3.2017.

                                    Raphanus sativus L.

                                 Aedrõigas

                                 TP 64/2 rev, 11.3.2015

                                    Rheum rhabarbarum L

                                 Kurdlehine rabarber

                                 TP 62/1, 19.4.2016.

                                    Scorzonera hispanica L.

                                 Aed-mustjuur

                                 TP 116/1, 11.3.2015.

                                    Solanum melongena L.

                                 Harilik baklažaan

                                 TP 117/1, 13.3.2008.

                                    Spinacia oleracea L.

                                 Aedspinat

                                 TP 55/5 rev. 2, 15.3.2017.

                                    Valerianella locusta (L.) Laterr.

                                 Põldkännak

                                 TP 75/2, 21.3.2007.

                                    Vicia faba L. (partim)

                                 Põlduba

                                 TP Põlduba/1, 25.3.2004.

                                    Zea mays L. (partim)

                                 Suhkrumais ja lõhenev mais

                                 TP 2/3, 11.3.2010.

                                    Solanum habrochaites S. Knapp & D.M. Spooner; Solanum lycopersicum L. ×Solanum habrochaites S. Knapp & D.M. Spooner; Solanum lycopersicum L. ×Solanum peruvianum (L.) Mill.; Solanum lycopersicum L. ×Solanum cheesmaniae (L. Ridley) Fosberg; Solanum pimpinellifolium L. ×Solanum habrochaites S. Knapp & D.M. Spooner

                                 Tomati pookealused

                                 TP 294/1 rev. 3, 21.3.2018.

                                    Cucurbita maxima Duchesne ×Cucurbita moschata Duchesne

                                 Liikide Cucurbita maxima Duchesne ja Cucurbita moschata Duchesne ristamise tulemusel saadud hübriidid, mida kasutatakse pookealustena

                                 TP 311/1, 15.3.2017.

                     II LISA
                     Artikli 1 lõike 2 punktis b osutatud selliste liikide loetelu, mis peavad vastama Rahvusvahelise Uute Taimesortide Kaitse Liidu (UPOV) kontrollisuunistele (1)

                                    Teaduslik nimetus

                                    Tavanimetus

                                    UPOVi suunis

                                    Brassica rapa L.

                                 Naeris

                                 TG/37/10, 4.4.2001.

               (1)  Kõnealuste protokollide tekst on kättesaadav Ühenduse Sordiameti (CPVO) veebisaidil (www.cpvo.europa.eu).

               (1)  Kõnealuste suuniste tekst on kättesaadav UPOVi veebisaidil (www.upov.int).

               (1)  Kõnealuste protokollide tekst on kättesaadav Ühenduse Sordiameti (CPVO) veebisaidil (www.cpvo.europa.eu).

               (1)  Kõnealuste suuniste tekst on kättesaadav UPOVi veebisaidil (www.upov.int).


title: Nõukogu direktiiv (EL) 2020/1756, 20. november 2020, millega muudetakse direktiivi 2006/112/EÜ (mis käsitleb ühist käibemaksusüsteemi) seoses maksukohustuslaste registreerimisega Põhja-Iirimaal

text:
                  25.11.2020

                  ET

                  Euroopa Liidu Teataja

                  L 396/1

         NÕUKOGU DIREKTIIV (EL) 2020/1756,
         20. november 2020,
         millega muudetakse direktiivi 2006/112/EÜ (mis käsitleb ühist käibemaksusüsteemi) seoses maksukohustuslaste registreerimisega Põhja-Iirimaal
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 113,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Parlamendi arvamust (1),
         võttes arvesse Euroopa Majandus- ja Sotsiaalkomitee arvamust (2),
         toimides seadusandliku erimenetluse kohaselt
         ning arvestades järgmist:

                     (1)

                     Ühendkuningriik astus Euroopa Liidust välja 31. jaanuaril 2020 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu (edaspidi „väljaastumisleping“) alusel. Väljaastumislepinguga on ette nähtud üleminekuperiood, mis lõpeb 31. detsembril 2020. Kuni selle kuupäevani kohaldatakse Ühendkuningriigi suhtes ja Ühendkuningriigis jätkuvalt liidu õiguse käibemaksualaseid sätteid. Pärast nimetatud üleminekuperioodi lõppu Ühendkuningriigi suhtes ega Ühendkuningriigis enam liidu õiguse käibemaksualaseid sätteid ei kohaldata.

                     (2)

                     Vastavalt väljaastumislepingu lahutamatuks osaks oleva Iirimaa ja Põhja-Iirimaa protokolli (edaspidi „protokoll“) artiklile 8 kohaldatakse pärast üleminekuperioodi lõppu Põhja-Iirimaal (3) siiski jätkuvalt protokolli 3. lisas loetletud liidu õiguse käibemaksualaseid sätteid, mis käsitlevad kaupu, et vältida ranget piirikontrolli Iirimaa ja Põhja-Iirimaa vahel.

                     (3)

                     Seetõttu kohaldatakse maksukohustuslaste ja teatavate mittemaksukohustuslastest juriidiliste isikute suhtes Põhja-Iirimaal tehtavate kaubatehingutega seoses liidu õiguse käibemaksualaseid sätteid, samal ajal kui kõigi muude tehingute puhul Ühendkuningriigis, sealhulgas Põhja-Iirimaal, kohaldatakse nende suhtes Ühendkuningriigi õigusaktide sätteid.

                     (4)

                     Liidu käibemaksusüsteemi nõuetekohaseks toimimiseks on oluline, et igale maksukohustuslasele, kes tarnib kaupu Põhja-Iirimaal, ja igale maksukohustuslasele või mittemaksukohustuslasest juriidilisele isikule, kes soetab ühendusesiseselt kaupu, nagu on loetletud nõukogu direktiivi 2006/112/EÜ (4) artikli 214 lõike 1 punktides a, b ja c, või maksukohustuslasele seoses vabatahtlike erikordade kasutamisega, mis on mõeldud maksukohustuslastele, kes tegelevad kaupade kaugmüügiga, antakse eraldi käibemaksukohustuslasena registreerimise number.

                     (5)

                     Seepärast tuleks Põhja-Iirimaal kehtestada eraldi eesliitega käibemaksukohustuslasena registreerimise numbrid, et teha vahet ühelt poolt maksukohustuslastel ja mittemaksukohustuslasest juriidilistel isikutel, kelle Põhja-Iirimaal asuvate kaupadega tehtavate tehingute suhtes kohaldatakse liidu õiguse käibemaksualuseid sätteid, ja teiselt poolt isikutel, kes teevad muid tehinguid, mille jaoks on nad Ühendkuningriigis käibemaksukohustuslasena registreeritud.

                     (6)

                     Reeglina põhinevad liidus käibemaksukohustuslase registreerimisnumbrite eesliited ISO koodil 3166 – alfa 2, mis võimaldab tuvastada registreerimise numbri väljaandnud liikmesriigi. Põhja-Iirimaal selles süsteemis eraldi koodi ei ole, kuid ISO näeb siiski ette võimaluse kasutada X-koode territooriumidel, millel ei ole konkreetset koodi. Seepärast on asjakohane teha ettepanek kasutada Põhja-Iirimaa puhul koodi „XI“.

                     (7)

                     Direktiivi 2006/112/EÜ tuleks seetõttu vastavalt muuta,

               ON VASTU VÕTNUD KÄESOLEVA DIREKTIIVI:

            Artikkel 1
            Direktiivi 2006/112/EÜ artiklile 215 lisatakse järgmine lõik:

               „Põhja-Iirimaa puhul kasutatakse eesliidet „XI““.

            Artikkel 2

               1.   Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 31. detsembril 2020. Liikmesriigid teatavad nendest viivitamata komisjonile.
               Kui liikmesriigid need sätted vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.   Liikmesriigid edastavad komisjonile käesoleva direktiiviga reguleeritavas valdkonnas vastuvõetud põhiliste siseriiklike õigusnormide teksti.

            Artikkel 3
            Käesolev direktiiv jõustub järgmisel päeval pärast selle avaldamist Euroopa Liidu Teatajas.

            Artikkel 4
            Käesolev direktiiv on adresseeritud liikmesriikidele.

            Brüssel, 20. november 2020

                  Nõukogu nimel

                  eesistuja

               M. ROTH

            (1)  11. novembri 2020. aasta arvamus (Euroopa Liidu Teatajas seni avaldamata).

            (2)  29. oktoobri 2020. aasta arvamus (Euroopa Liidu Teatajas seni avaldamata).

            (3)  Tingimusel, et protokolli artikli 18 lõikes 1 osutatud Põhja-Iirimaa demokraatlik nõusolek artiklite 5–10 jätkuva kohaldamise suhtes on olemas.

            (4)  Nõukogu 28. november 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).